Ńdɔ miǹló mí bǒd yā ndá bod bɔ́n bə́ Lévi mī ngákə̄ ábə fada Eleazâr, ai ábə Yosué, mɔ́n Nun, ai miǹló mí bǒd yā mə̄ndá mə́ bǒd yā bɔ́n bə́ Ísraɛ̂l, 2vála tě bə́ tɔ̄á á Silo, á ńnǎm Kanǎŋ, bɔ́ ai bɔ́ nâ: “Ǹtondôbə a ngábéndē ânyǔ Mósɛs nə́ bə́ və̄ bía bətísɔ̌n yā byāyi tɔbɔ étēde, ai məfúb mə́dîga ású biyə́m byáán.” 3Ńdɔ fɔ́ɔ́ bɔ́n bə́ Ísraɛ̂l bə́ ngávə́ bɔ́n bə́ Lévi bətísɔn bə́tē ai məfúb mə́dîga á ngab sí dzabá, anə́ ḿból Ńtondôbə a ngábénde. 4Ńdɔ bə́ ngábwé ngám ású ébəgá Kəhatít. Bətísɔn awômo ai bə́lɛ́ yā mə̄ndá mə́ bod mə́ Yúda, Siméon, ai Bényamín, bə́ ngawóge ai bɔ́n bə́ fada Áron, á zāŋ bɔ́n bə́ Lévi. 5Bətísɔn awômǒ yā mə̄ndá mə́ bod mə́ Efraím, Dan ai Efǎs ndá bod Manasé bə́ ngawóge ai é bɔ́n bə́ Kehat bə̄vɔ́g, anə́ bibəgá byábá bí ngábə́. 6Bətísɔn awômo ai bə́lɛ́ yā mə̄ndá mə́ bod mə́ Isakâr, Asher, Neftalí ai efǎs ndá bod Manasé á Bashân bə́ ngáwóge ai bɔ́n bə́ Gershôn, anə́ bibəgá byábá bí ngábə́. 7Bətísɔn awômo ai bə́bɛ̄ yā mə̄ndá mə́ bod mə́ Rúben, Gad ai Zabulón bə́ ngáwóge ai Merari, anə́ bibəgá byábá bí ngábə́. 8Bɔ́n bə́ Ísraɛ̂l bə́ ngábwé ngám, ńdɔ̄ bə́ ngavə́ bɔ́n bə́ Lévi bə́tísɔn bá ai məfúb mə́dîga yā étē anə́ ḿból Ǹtondôbə a ngábéndē ânyǔ Mósɛs. 9Mwé bə́tísɔn bə́ Yúdā bân Siméon yā bə́ ngávə́ 10bɔ́n bə́ Áron, á ébəgá Kehat, mɔ́n Lévi émɔ má, amú ḿbɔ̄ mwé mábá mə́ ngátádi kwí éyɔŋ bə́ ngábwé ngám. 11Ńdɔ̄ bə́ ngávə́ bɔ Kiryat Arba, tísɔn ésīá Anak, nálā ó nə̄ nâ Hébron, á ńkǒl Yúda, ai məfúb mə́dîgǎ yā ngɔ́dɔ́. 12Ǹkɔŋ tísɔn tě ai mǎl yā étē ńdɔ̄ bə́ ngávə́ mɔ́ Kaleb, mɔ́n Yefunɛ.